Un bărbat de 62 de ani a fost prins de polițiști imediat după ce a furat un portofel cu acte, carduri şi bani, din rucsacul unei tinere în vârstă de 19 ani, în timp ce se aflau într-un tren staţionat în gară. El a fost arestat 30 de zile
- "Poliţiştii Direcţiei Generale de Poliţie a Municipiului Bucureşti - Brigada de Poliţie pentru Transportul Public, în colaborare cu Biroul de Poliţie Transporturi Feroviare Gara de Nord şi Poliţia Transporturi Feroviare Roşiori de Vede Nord, au organizat acţiuni pentru prevenirea şi combaterea faptelor antisociale, cu precădere pentru prevenirea şi combaterea furturilor din buzunare, genţi şi poşete, în staţiile şi mijloacele de transport în comun, precum şi în trenurile de călători. Bănuitul a fost imobilizat şi condus la audieri, iar în baza probatoriului administrat, cel în cauză a fost reţinut pentru 24 de ore. Ulterior, faţă de cel în cauză a fost dispusă măsura arestului preventiv, pentru 30 de zile", arată comunicatul de presă al Poliţiei Capitalei, potrivit News.ro.
De asemenea, prejudiciul creat prin săvârşirea faptei a fost recuperat şi predat persoanei vătămate.
Cercetările sunt continuate de către Brigada de Poliţie pentru Transportul Public, sub supravegherea Parchetului de pe lângă Judecătoria Sectorului 1, sub aspectul săvârşirii infracţiunii de furt.
Poliţia Capitalei mai precizează că punerea în mişcare a acţiunii penale este o etapă a procesului penal reglementată de Codul de procedură penală, având ca scop crearea cadrului procesual de administrare a probatoriului, activitate care nu poate, în nicio situaţie, să înfrângă principiul prezumţiei de nevinovăţie.